**ΣΥΛΛΟΓΟΣ ΕΚΠΑΙΔΕΥΤΙΚΩΝ Π. Ε. Μαρούσι 8 – 9 – 2025**

**ΑΜΑΡΟΥΣΙΟΥ Αρ. Πρ.: 210**

**Ταχ. Δ/νση: Μαραθωνοδρόμου 54**

**Τ. Κ. 15124 Μαρούσι**

**Τηλ.: 2108020697 Fax:2108020697**

**Πληροφ.: Δ. Πολυχρονιάδης 6945394406**

**Email:syll2grafeio@gmail.com**

**Δικτυακός τόπος: http//:** [**www.syllogosekpaideutikonpeamarousiou.gr**](http://www.syllogosekpaideutikonpeamarousiou.gr)

**ΠΡΟΣ : Διεύθυνση Π. Ε. Β΄ Αθήνας, Δήμο Αμαρουσίου, Αντιδήμαρχο Παιδείας Δήμου Αμαρουσίου – κο Π. Σαγρή**

**Κοινοποίηση: ΥΠΑΙΘΑ, Δ. Ο. Ε., Συλλόγους Εκπ/κών Π. Ε. της χώρας, ΤΑ ΜΕΛΗ ΤΟΥ ΣΥΛΛΟΓΟΥ ΜΑΣ**

**ΑΔΥΝΑΤΗ Η ΛΕΙΤΟΥΡΓΙΑ ΤΟΥ 6ου ΝΗΠΙΑΓΩΓΕΙΟΥ ΑΜΑΡΟΥΣΙΟΥ ΛΟΓΩ ΚΑΘΥΣΤΕΡΗΣΗΣ ΣΤΑ ΕΡΓΑ ΔΙΑΜΟΡΦΩΣΗΣ ΤΟΥ ΠΡΟΑΥΛΙΟΥ ΤΟΥ**

**ΤΕΡΑΣΤΙΕΣ ΟΙ ΕΥΘΥΝΕΣ ΤΟΥ ΔΗΜΟΥ ΑΜΑΡΟΥΣΙΟΥ**

Το Δ. Σ. του Συλλόγου Εκπ/κών Π. Ε. Αμαρουσίου ύστερα από έγγραφη ειδοποίηση που έλαβε από την Προϊσταμένη και τον Σύλλογο Διδασκόντων του 6ου Νηπιαγωγείου Αμαρουσίου ΚΑΤΑΓΓΕΛΛΕΙ τη διοίκηση του Δήμου Αμαρουσίου για τις καθυστερήσεις στην ολοκλήρωση των έργων ανάπλασης του προαυλίου χώρου του 6ου Νηπιαγωγείου Αμαρουσίου με αποτέλεσμα να απειλείται η ασφάλεια νηπίων και εκπαιδευτικών εφόσον λειτουργήσει το Νηπιαγωγείο από τις 11 Σεπτεμβρίου 2025 και μετά.

Συγκεκριμένα στο προαύλιο του 6ου Νηπιαγωγείου Αμαρουσίου εδώ και αρκετές ημέρες είχαν αρχίσει εργασίες ανάπλασής του από τον Δήμο Αμαρουσίου με αποτέλεσμα το προαύλιο να έχει κατασκαφτεί και να μην μπορεί να χρησιμοποιηθεί. Ενώ η έναρξη της λειτουργίας του Νηπιαγωγείου προβλέπεται να γίνει την Πέμπτη 11 – 9 – 2025, η προϊσταμένη του 6ου Νηπιαγωγείου Αμαρουσίου πληροφορήθηκε την Δευτέρα 8 – 9 – 2025 ότι τα έργα ανάπλασης δεν θα τελειώσουν πριν από τις 14 – 9 – 2025 με αποτέλεσμα το προαύλιο να μην μπορεί να χρησιμοποιηθεί ως τότε από τα νήπια και τους εκπαιδευτικούς του Νηπιαγωγείου και περαιτέρω η συνέχιση των εργασιών ανάπλασης με τα νήπια να κάνουν μάθημα στο κτήριο του Νηπιαγωγείου να εγκυμονεί κινδύνους για την ασφάλειά τους.

Πρόκειται για μια άλλη κορυφαία αβλεψία και ανευθυνότητα από την πλευρά του Δήμου Αμαρουσίου η οποία δεν μπορεί να καλυφθεί εφόσον η συνέχιση των εργασιών ανάπλασης του προαυλίου του 6ου Νηπιαγωγείου Αμαρουσίου μπορεί νομίμως να συνεχιστεί μετά τις 11 – 9 – 2025 με την προσωρινή αναστολή λειτουργίας του συγκεκριμένου Νηπιαγωγείου και μέχρι να τελειώσουν οι εργασίες και να παραδοθεί το προαύλιο προς χρήση.

Επειδή είναι πρόσφατες οι δηλώσεις των υπευθύνων του Δήμου Αμαρουσίου σχετικά με την «ετοιμότητα» του Δήμου να αντιμετωπίσει και να επιλύσει τα κτηριακά – επισκευαστικά προβλήματα των Δημοτικών Σχολείων και Νηπιαγωγείων της πόλης το μόνο που έχουμε να καταθέσουμε είναι το: «Αιδώς κύριοι/κυρίες της Δημοτικής Αρχής Αμαρουσίου – ΟΧΙ ΑΛΛΑ ΨΕΥΔΗ».

Καλούμε την Δημοτική Αρχή Αμαρουσίου να επισπεύσει άμεσα και να ολοκληρώσει τις εργασίες ανάπλασης του προαυλίου του 6ου Νηπιαγωγείου Αμαρουσίου λαμβάνοντας όλες τις κατά νόμο απαραίτητες προϋποθέσεις για την ασφάλεια νηπίων και εκπαιδευτικών του εν λόγω Νηπιαγωγείου εφόσον αυτό λειτουργήσει από τις 11 – 9 – 2025 και εντεύθεν.

Καλούμε τη Δ/νση Π. Ε. Β΄ Αθήνας να επιληφθεί του θέματος.

Καλούμε το Δ. Σ. της Δ. Ο. Ε. να επιληφθεί του θέματος.

